宿焦山方丈
作者：汪藻
朝代：宋

paragraphs: 明發理煙艇，歡言濟遙岑。
盤渦沸風雨，稍辨鐘磬音。
行行並疏柳，迎客多幽禽。
扶輿上犖確，始見江湖深。
臺殿明海色，嵌空憶龍吟。
修廊延客步，妙香慰人心。
遐眺未云極，千巖忽秋陰。
孤月欲生嶺，諸天悉浮金。
茲遊倍奇絕，況接支道林。
夜語不知旦，虛窗對橫參。
人間驚毫末，物外雄窺臨。
稽首悟真理，微生安所任。
蒼崖有奇字，霜乾約重尋。